Ανακοίνωση της Εποπτεύουσας Αρχής ΕΖΕΣ με βάση το άρθρο 4 παράγραφος 1 στοιχείο α) της πράξης που αναφέρεται στο σημείο 64α του παραρτήματος XIII της συμφωνίας ΕΟΧ [κανονισμός (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών] Επιβολή υποχρεώσεων παροχής δημοσίων υπηρεσιών σε τακτικές αεροπορικές γραμμές εντός της Νορβηγίας (96/C 28/04)

1. Κατ' εφαρμογή των διατάξεων του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών, η Νορβηγία αποφάσισε να επιβάλει, από την 1η Αυγούστου 1996, την υποχρέωση παροχής δημοσίων υπηρεσιών στις ακόλουθες τακτικές αεροπορικές γραμμές:

- Fagernes-Oslo (Fornebu),

- Fagernes-Bergen.

2. Οι υποχρεώσεις παροχής δημοσίων υπηρεσιών είναι οι ακόλουθες:

- Ελάχιστη συχνότητα πτήσεων:

- Fagernes-Oslo και επιστροφή: δύο δρομολόγια ημερησίως, χωρίς ενδιάμεσο σταθμό, από Δευτέρα μέχρι και Παρασκευή και ένα την Κυριακή, καθ'όλη τη διάρκεια του έτους, εκτός από ένα διάστημα πέντε εβδομάδων (Ιούλιος-Αύγουστος) κατά τη θερινή περίοδο, όπου θα πραγματοποιείται ένα δρομολόγιο ημερησίως τουλάχιστο, χωρίς ενδιάμεσο σταθμό, από Κυριακή έως και Παρασκευή.

- Fagernes-Bergen και επιστροφή: ένα δρομολόγιο ημερησίως, χωρίς ενδιάμεσο σταθμό, πέντε ημέρες την εβδομάδα [καθημερινώς πλην Σαββάτου και μιας άλλης ημέρας που θα επιλέξει ο (οι) μεταφορέας (-είς)], καθ' όλη τη διάρκεια του έτους.

- Ωράρια:

- Κατά τις εργάσιμες ημέρες της εβδομάδος (εκτός του θερινού διαστήματος που αναφέρθηκε ανωτέρω), τα ωράρια πρέπει να επιτρέπουν στους ταξιδιώτες από το Fagernes να φτάσουν στο Oslo και στο Bergen πριν τις 12.00 το πρωί και να επιστρέψουν το απόγευμα ή το βράδυ.

- Στο αεροδρόμιο Fornebu του Όσλο θα κρατηθούν για το δρομολόγιο οι ακόλουθοι χρόνοι χρήσης, οι οποίοι χρησιμοποιούνται σήμερα για τα δρομολόγια του Fagernes, σύμφωνα με το άρθρο 9 του κανονισμού (ΕΟΚ) αριθ. 95/93 του Συμβουλίου σχετικά με κοινούς κανόνες για τη χορήγηση χρόνων χρήσης στους κοινοτικούς αερολιμένες:

- 9.10 και 9.40, τοπική ώρα, από Δευτέρα έως Παρασκευή,

- 17.55 και 18.30, τοπική ώρα, από Κυριακή έως Παρασκευή.

- Κατηγορία αεροσκαφών:

- Σε όλα τα δρομολόγια πρέπει να χρησιμοποιούνται αεροσκάφη 15 θέσεων κατ' ελάχιστο.

- Ναύλοι:

- Ο βασικός ναύλος απλής διαδρομής, το 1996, πρέπει να μην υπερβαίνει τις 650 νορβηγικές κορώνες για τη διαδρομή Fagernes-Oslo και τις 1 150 για τη διαδρομή Fagernes-Bergen. Πρέπει να προσφέρεται 15 % έκπτωση στο βασικό ναύλο στους επιβάτες που ταξιδεύουν με ανταπόκριση από ή προς άλλες εσωτερικές πτήσεις. Κάθε επόμενο έτος, οι ανωτέρω ναύλοι θα προσαρμόζονται την 1η Αυγούστου εντός των ορίων του δείκτη τιμών καταναλωτή για τη δωδεκάμηνη περίοδο που λήγει στις 15 Ιουνίου του ιδίου έτους, όπως αυτός ανακοινώνεται από την κεντρική στατιστική υπηρεσία της Νορβηγίας.

- Πρέπει να προσφέρονται εκπτώσεις βάσει κοινωνικών κριτηρίων σύμφωνα με τη συνήθη πρακτική.

3. Πρόσβαση στις γραμμές

Η πρόσβαση στις γραμμές Fagernes-Oslo και Fagernes-Bergen είναι ανοικτή σε όλους τους αερομεταφορείς του ΕΟΧ (1), χωρίς περιορισμούς, δεδομένου ότι η Νορβηγία δεν εφαρμόζει τις διατάξεις της δεύτερης παραγράφου του άρθρου 3 της οδηγίας (ΕΟΚ) αριθ. 2408/92 του Συμβουλίου για τις εν λόγω γραμμές.

4. Για περισσότερες πληροφορίες μπορείτε να αποτανθείτε στο υπουργείο Μεταφορών και Επικοινωνιών στην ακόλουθη διεύθυνση: Ministry of Transport and Communications, PO Box 8010 Dep., N-0030 Oslo, τηλ. + 47 22 24 90 90, τελεφάξ: 47 22 24 95 72, τέλεξ 21439 sdep n.

(1) «Αερομεταφορέας του ΕΟΧ» υποδηλώνει κοινοτικό αερομεταφορέα ή αερομεταφορέα με ισχύουσα άδεια λειτουργίας που έχει χορηγηθεί από κράτος της ΕΖΕΣ, συμβαλλόμενο μέρος στην συμφωνία ΕΟΧ, σύμφωνα με την πράξη που αναφέρεται στο σημείο 66β του παραρτήματος XIII της συμφωνίας ΕΟΧ [κανονισμός (ΕΟΚ) αριθ. 2407/92 του Συμβουλίου περί της εκδόσεως αδειών των αερομεταφορέων].